รัฐมนตรีว่าการกระทรวงมหาดไทย ระบุเป็นอำนาจของผู้ว่าราชการจังหวัดสั่งปิดเมืองตามสถานการณ์แต่ละพื้นที่ ยืนยันไม่ใช่การลักลั่นอยู่บนมาตรฐานเดียวกัน
รัฐมนตรีว่าการกระทรวงมหาดไทย ระบุเป็นอำนาจของผู้ว่าราชการจังหวัดสั่งปิดเมืองตามสถานการณ์แต่ละพื้นที่ ยืนยันไม่ใช่การลักลั่นอยู่บนมาตรฐานเดียวกันพลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงกรณีที่จังหวัดบุรีรัมย์และจังหวัดอุทัยธานี มีประกาศปิดเมือง เพื่อลดผลกระทบการแพร่ระบาดของโรคโควิด-19 ว่า การพิจารณาเป็นอำนาจของคณะกรรมการควบคุมโรคติดต่อจังหวัด ที่มีผู้ว่าราชการจังหวัดเป็นประธานฯ ในการออกมาตรการเพื่อลดการระบาดของโรค ซึ่งเป็นไปตามกฎหมายและไม่จำเป็นต้องผ่านส่วนกลาง โดยเนื้อหาของประกาศปิดเมืองเพื่อคัดกรองคนและเป็นไปตามมาตรการไม่ให้คนรวมกลุ่มกัน ตามมาตรการที่ศูนย์บริหารสถานการณ์การแพร่ระบาดโรคโควิด-19 ได้ให้แนวทางไว้ ส่วนการที่แต่ละจังหวัดประกาศปิดเมืองจะทำให้การแก้ไขปัญหาไม่เป็นไปในแนวทางเดียวกันกับส่วนกลางหรือไม่ รัฐมนตรีว่าการกระทรวงมหาดไทย ย้ำว่าเป็นไปตามอำนาจหน้าที่ที่แต่ละจังหวัดทำได้ตามสถานการณ์ที่เหมาะสมและหากจะดำเนินการปิดเมืองต้องมีแผนรองรับทั้งการประกอบอาชีพ การขนส่ง และการดำเนินชีวิตของประชาชนด้วย ทั้งนี้ไม่ได้มองว่าเป็นการลักลั่น โดยมั่นใจว่า แต่ละแห่งไม่จำเป็นต้องมีประกาศมาตรการที่เหมือนกัน เพราะต้องเป็นไปตามสถานการณ์ของแต่ละจังหวัด เพียงแต่กรอบใหญ่จะต้องเป็นไปในแนวทางเดียวกัน และส่วนตัวมองว่าการที่ประชาชนพร้อมปฏิบัติตามมาตรการต่างๆ ทั้งการปิดเมือง หรือเว้นระยะการเข้าสังคมเป็นสิ่งที่น่าดีใจเพื่อร่วมกันลดการแพร่ระบาดของโรคดังกล่าวส่วนในพื้นที่กรุงเทพมหานครจะสามารถใช้มาตรการปิดเมืองได้หรือไม่ รัฐมนตรีว่าการกระทรวงมหาดไทย กล่าวว่า ขอให้รอคณะกรรมการโรคติดต่อแห่งชาติเสนอแนะขึ้นมาก่อนเพื่อนำเข้าหารือในที่ประชุมศูนย์บริหารสถานการณ์การแพร่ระบาดโรคโควิด-19 และกำหนดมาตรการต่อไป เช่นเดียวกับแนวทางของแต่ละท้องถิ่น หากมีกิจกรรมที่ต้องรวมตัวกัน เช่น งานบุญ สนามชนไก่ จะต้องรอกรอบปฏิบัติหลังการประชุมคณะรัฐมนตรีว่าจะออกมาอย่างไร รวมถึงสถานที่ประกอบการบางแห่งต้องห้ามมีคนรวมตัวกัน เช่น สนามมวย สถานบันเทิง หรือสถานประกอบการอื่นที่จะออกข้อห้ามก็ต้องปฏิบัติตาม